คุณแม่ดีเด่น
ช่วงนี้ พิตราภรณ์ บุณยรัตพันธุ์ รองกรรมการผู้จัดการ บริษัท เมืองไทยประกันชีวิต แฮปปี้มากๆ
13 ม.ค. 2558

ช่วงนี้ พิตราภรณ์ บุณยรัตพันธุ์ รองกรรมการผู้จัดการ บริษัท เมืองไทยประกันชีวิต แฮปปี้มากๆ
จะไม่แฮปได้ไง ก็ลูกสาวคนเก่ง พันธุ์พิตรา บุณยรัตพันธุ์ ลูกสาวคนโต จบปริญญาตรีเกียรตินิยมอันดับ 1 จากคณะบริหารธุรกิจ (การตลาด) มหาวิทยาลัยเกษตรศาสตร์ เพิ่งรับปริญญาไปหมาดๆ เมื่อสัปดาห์ที่แล้ว ส่วนลูกสาวคนเล็ก  อินทุวรรณ ก็เรียนเก่ง เป็นเด็กดีไม่แพ้พี่สาว
วันนั้น บริษัท เมืองไทยประกันชีวิต ได้จัดงานแจกรางวัลให้โรงพยาบาลที่เป็นพันธมิตรซะด้วย สาระ ล่ำซำ กรรมการผู้จัดการ เจ้านายใจดี อนุญาตให้พี่ตุ๊ก ไม่ต้องมาทำงาน ให้อยู่กับครอบครัว
แต่ก่อนที่จะแถลงข่าวช่วง 10 โมงเช้า ทุกคนก็พากันงง เมื่อเห็นพี่ตุ๊กเดินเฉิบๆ เข้ามาในงาน ทั้งที่เช้าวันนั้นฝนตกรถติดมาก แถมโรงแรมที่จัดงานก็อยู่กลางเมือง ทุกคนเลยรุมสกรัมว่าทำไมไม่อยู่กับลูก นางหัวเราะคิกคักแล้วบอกว่า ไปมาแล้ว ส่งลูกเข้าห้องประชุมแล้วก็รีบบึ่งมาทำงาน
ด้วยความที่เกรงจะมาไม่ทัน ก็เลยให้รถส่งที่สถานีรถไฟฟ้าแล้วก็ขึ้นรถไฟฟ้ามาลงสถานีที่ใกล้ที่สุดและให้รถตามมารับทีหลัง
ลงทุนขนาดนี้ ไม่ใช่แค่มาก่อนเวลา แต่มาก่อนเจ้านายเสียอีก
อย่างนี้ถ้าไม่ให้รางวัลบ้างานดีเด่น เอ้ย คุณแม่ดีเด่น ก็ไม่รู้ว่าจะให้รางวัลอะไรถึงจะสาสมกับความพยายามอย่างไร้ขีดจำกัดของคุณพี่เค้าแล้วล่ะ